作者:趙以夫
標題:賀新郎
內容:碾破長空綠。看銀蟾、一輪似水，照人清獨。縹緲風搖環佩碎，疑是英莖妙曲。忽散作、天花芬馥。帝子雙雙來洞戶，炯肌膚、冰雪顏如玉。愁易老，意難足。楚江萬頃疏湯沐。想佳人，依然攜手，碧雲修竹。蔥蒨玲瓏方寸許，清過千重夏木。速就我、同傾湘醁。追憶蘭亭當日事，盡淒涼、也勝盧仝屋。應不到，羨金谷。